Papersnake/gushiwen huggingface dataset:
懒
宋伯仁（宋代）

懒懒懒复懒，而今懒更宜。
此身聊复尔，万事欲何之。
尚觉瓢为赘，奚烦锸自随。
客来眠正熟，裙幅任题诗。
铜山寺口初见梅花书寄何则颜二首
戴表元（宋代）

吴歌楚舞送年华，忆着终还不似家。
今日春风吹梦醒，铜山寺口见梅花。
清平乐·风光紧急
朱淑真（宋代）

风光紧急。三月俄三十。拟欲留连计无及。绿野烟愁露泣。
倩谁连语春宵。城头画鼓轻敲。缱绻临歧嘱付，来年早到梅梢。
同阮时中秀才食笋二首 其二
郭祥正（宋代）

予生本无羁，缪为兹县尹。日长公事馀，佳客车接轸。

入林安所食，烹庖就肥笋。森森苍龙孙，头角遭束窘。

金刀仆争割，紫箨手亲陨。草火尤相宜，狼藉亦残忍。

聊为一饷乐，得酒辄满引。喧呼棋屡胜，惨淡诗不敏。

予腹既便便，从君莞而哂。
苏子瞻画像
贡师泰（元代）

老龙起深夜，来听洞箫声。酒尽客亦醉，满江空月明。
和盈祖中散见寄
韩维（宋代）

朝言民事两无裨，谢病还家独掩扉。
散发时后溪叟乐，荷锄仍逐野农归。
山当楼槛千螺髻，柳绕湖波万羽旂。
鵰鷃逍遥各天分，抢榆何意著云飞。
二十一日至福田院留建圣节 其一
王十朋（宋代）

魏阙回头远，夔门去路长。万年天子寿，一瓣福田香。
谢王洪伯惠酒炭米五首
包恢（宋代）

杜陵四海志，不忍寒飕飕。
投我一红炉，果胜千金裘。
寓吴门十首 其七
陈造（宋代）

日日烟林野市间，路人应作老狂看。排门赏竹宁辞骂，踏雪寻梅苦耐寒。
寓言二首
王安石（宋代）

本来无物使人疑，却为参禅买得痴。
闻道无情能说法，面墙终日妄寻思。
九日同卢使君幼平吴兴郊外送李司仓赴选
皎然（唐代）

重阳千骑出，送客为踟蹰。旷野多摇落，寒山满路隅。

晴空悬蒨旆，秋色起菱湖。几日登司会，扬才盛五都。
水精大珠
曾极（宋代）

冰玉摩尼如鹄卵，大千世界倒悬中。
何人提向江头照，照见神州一半空。
冰箸
王季珠（清代）

旷野沙埃不染纤，琼筵高敞制精严。未容借拨泥炉火，曾否先尝玉匕盐。

稚子耐寒排一席，天公表直系重檐。双双巧具凭空造，同样心思乃尔尖。
句
黄卓（宋代）

延平商阁瞰双溪，神剑光芒冲斗极。
自宣府至德胜关
杨荣（明代）

千岩万壑拥层云，持节南来日正曛。关塞有兵严号令，屯营无正乐耕耘。

人家多在城中住，流水还从涧里分。共喜华夷今一统，万方咸戴圣明君。
挽段夫人二首
刘克庄（宋代）

母因子贵滔滔是，惟段夫人夐不同。
丹桂义方如五窦，碧梧典册继三洪。
鱼轩甫拜咸宁郡，象服未朝长乐宫。
何必他人勒阡表，家庭自有大宗工。
渔父词（其二）
薛师石（宋代）

邻家船上小姑儿。相问如何是别离。双坠髻，一湾眉。爱看红鳞比目鱼。
晚望西崖
张嵲（宋代）

石门山对新安县，基址平来蔓草秋。
千尺微江清见底，悲鸣还向县前流。
句 其三
赵子栎（宋代）

杜鹃不是蜀天子，前身定是陶渊明。
演关雎诗十首 其二
弘历（清代）

娈彼淑女，言洁其容。其容孔硕，勖君子之躬。娈彼淑女，言敕其勖。

其勖不忒，勖君子之思。娈彼淑女，言正其色。其色斯庄，勖君子之德。
临江仙 月当头夜待月
袁绶（清代）

未许婵娟全面露，当头虚说相逢。痴云深护广寒宫。

中宵明镜掩，可是晚妆慵。

窗外蜜梅初破蕊，生怜香影迷蒙。箫声吹彻玉玲珑。

幽怀何处诉，惆怅倚西风。
绝句
冯坦（宋代）

莫道经霜不见花，小春风影属山家。
满山红叶斜阳映，却似桃源一片霞。
唐贤妇
徐庸（明代）

列女书青史，于今岂曰无。自闻贤妇行，能与古人符。

不妒能留妾，宜家每相夫。高风生邑里，扬播满中吴。
翠屏山房为罗伯纲赋
刘永之（明代）

结构依茂林，开轩面青嶂。浮岚变朝采，宿雨经池上。

春阳正和煦，生意日条畅。径草绿已繁，皋兰叶初放。

脩翰摩烟霄，游鳞泳清涨。动息皆自然，至理妙无象。

遗纷便静观，寂寞谐所尚。偃仰丘壑间，中情无得丧。
秋思七言八首
方回（元代）

久不作诗诗律废，时须饮酒酒皆悭。
翠微云外宣平宅，一棹归欤隐此山。
鹤翮清秋诗
霍韬（明代）

鸣鹤在阴，其子和之。我有好爵，吾与尔縻之。
送孙徵赴云中
韩翃（唐代）

黄骢少年舞双戟，目视旁人皆辟易。
百战曾夸陇上儿，一身复作云中客。
寒风动地气苍芒，横吹先悲出塞长。
敲石军中传夜火，斧冰河畔汲朝浆。
前锋直指阴山外，虏骑纷纷翦应碎。
匈奴破尽看君归，金印酬功如斗大。
汨罗怀古
林鸿（明代）

独向芳辰上綵舟，长天落日思悠悠。千年词赋名犹在，一代英雄事已休。

每挹孤忠天地老，空馀陈迹古今愁。蒲樽更欲风前醉，长笛数声鸣远洲。
乡城长至怀双溪湖诸友
钱时（宋代）

去年客梦水云乡，六里桥东过一阳。
此日山城怀旧友，暮江风起雁声长。
朝登北山头二首 其一
郭祥正（宋代）

朝登北山头，千里入平望。本欲寄吾怀，胡为返惆怅。

晴云随白日，西去没青嶂。素丝行满头，吾年安可壮。
镜湖一曲
施枢（宋代）

天与平湖老贺郎，春波依旧染晴光。
可怜千载风流意，付与租符晓夕忙。
次韵彦达对雪有感
张纲（宋代）

朔风卷地寒云繁，忽惊空花堕檐间。远山历乱眼中失，飞鸟灭檐天际还。

缅想端门万官贺，云陛俨列鸣佩环。丰年献瑞天一笑，声动四海具欢颜。

李侯人物妙天下，何独卧穷看屋山。胸次冰壶自深莹，管中雾豹难窥斑。

异时富贵恐不免，讵忍空歌梁甫艰。君看鸿鹄有高志，一举九万谁能攀。
大雪复用前韵呈王尚书
陈造（宋代）

密雪何自来，雨襧云其祖。
史臣纪上瑞，外此可无语。
帝岂为诗设，偏为诗人取。
梁园谢家庭，丽句传今古。
玄冥老更事，厥职甚修举。
属者甫见白，今者复接武。
赋形想像殊，玉田琼作圃。
定知怀璧人，蹍足不向楚。
天孙事遨嬉，开关叱九虎。
剪冰几何时，下土均付与。
群仙燕青冥，酒所未彻俎。
狂撼白榆花，笑看风处舞。
林峦带城堞，变灭眩所睹。
安得鹤背游，一览了九宇。
颇烦孟光请，杯覆诗不吐。
海图折曲折，儿女粗纫补。
明年麦秋好，落磨收鹅羽。
盍赓屡丰谣，少慰田家苦。
嘉应自丘祷，不待书闵雨。
饱饭对翻飞，此惠仍地主。
燕京杂诗 其十二
陈之遴（明代）

朱城绣岭接西山，缥缈花宫紫气间。塘上水嬉陈百戏，楼头春望出双鬟。

干戈满地天方怒，台榭无人月不还。惟有金鱼池畔路，三春游马暂回环。
同乐天中秋夜洛河玩月二首
裴夷直（唐代）

清洛半秋悬璧月，彩船当夕泛银河。苍龙颔底珠皆没，

白帝心边镜乍磨。海上几时霜雪积，人间此夜管弦多。

须知天地为炉意，尽取黄金铸作波。

不热不寒三五夕，晴川明月正相临。千珠竞没苍龙颔，

一镜高悬白帝心。几处凄凉缘地远，有时惆怅值云阴。

如何清洛如清昼，共见初升又见沈。
野店逢故人
徐熥（明代）

野店莺啼柳自垂，故人相见不胜悲。明朝又作沅湘别，江海悠悠无尽时。
哭金怡静
沈澄（明代）

忆君空使泪潸然，诗酒无情又一年。
肠断楚云愁不尽，夕阳疏柳自鸣蝉。
题新繁句氏盘溪
句昌泰（宋代）

黄尘没车毂，平地得林丘。
花木风光早，陂池烟雨秋。
不弹长剑铗，甘赋大刀头。
九轨利名痼，逢君应少瘳。
送黄天河
乐雷发（宋代）

天河那可到，山顶翠参差。
村屋煎黄蜡，官炉焙荔支。
地蛮游宦少，县小迓宾迟。
鼻祖曾吟处，荒苔想满碑。
和吴教授夜饮二首 其二
管讷（明代）

出水鲈鱼白，经霜柿实红。一杯今夕会，四座故人同。

佳句多新意，清谈有古风。劝酬须尽量，不必问飘蓬。
留别金陵韩帅
周必大（宋代）

十二麟符玉截肪，腰间仍映带围黄。化行江国春常早，讼息阶除日自长。

槐影缓趋三接昼，棠阴先满十连堂。子渊去踏长安道，待赋中和奏未央。
偈颂七十二首
释祖钦（宋代）

何须特地弄精魂，摘叶寻枝我不能。
固是话头成两橛，不妨同玩雨前春。
太白胡僧歌
岑参（唐代）

闻有胡僧在太白，兰若去天三百尺。一持楞伽入中峰，

世人难见但闻钟。窗边锡杖解两虎，床下钵盂藏一龙。

草衣不针复不线，两耳垂肩眉覆面。此僧年几那得知，

手种青松今十围。心将流水同清净，身与浮云无是非。

商山老人已曾识，愿一见之何由得。山中有僧人不知，

城里看山空黛色。
思佳客
吕渭老（宋代）

江上何人一笛横。倚楼吹得月华生。寒风堕指倾三弄，小市收灯欲二更。

持蟹股，破霜橙。玉人水调品秦筝。细看桃李春时面，共尽玻璃酒一觥。
暮秋感思
孟郊（唐代）

西风吹垂杨，条条脆如藕。上有噪日蝉，催人成皓首。

亦恐旅步难，何独朱颜丑。欲慰一时心，莫如千日酒。

优哉遵渚鸿，自得养身旨。不啄太仓粟，不饮方塘水。

振羽戛浮云，罝罗任徒尔。
写乐府昭君怨后
萧澥（宋代）

古今题品几词人，莫怨边风两鬓尘。
不是丹青曾汝误，琵琶到老一官嫔。
义娼吟
姚勉（宋代）

燕子楼中一搦春，十年红袖消香尘。
尚书墓上白杨拱，晓灯犹香孤眠人。
楚楼佳丽清梅似，识得词中秦学士。
玉盂一笑不藤阴，便学断肠河满子。
燕楼寂寞楚楼空，郑家云英千古同。
崔徽心事照秋月，玉京旧恨啼春风。
人生交态分贵贱，况是死生情分变。
域蔹未绿拜无人，千里素车那复见。
题资福院平绿轩
王益祥（宋代）

太室无馀地，生涯小有天。
推窗成旷阔，俯槛绕清涟。
载酒日边客，闻歌柳外船。
隔墙人易与，胜著买山钱。
秋夜对月怀李正封
鲍溶（唐代）

援琴怅独立，高月对秋堂。美人远于月，徒望空景光。

坐忆执手时，七弦起凄凉。平生知音少，君子安可忘。

客意如梦寐，路岐遍四方。日远迷所之，满天心暗伤。

主奉二鲤鱼，中含五文章。惜无千金答，愁思盈中肠。

此夕临风叹，零露沾衣裳。
蓦山溪（叶左丞生日）
刘一止（宋代）

卿云衍苒，翠壁天开就。移下小方壶，照初日、嘉林濯秀。君恩暂许，丘壑憩夔龙，开径竹，续岩花，小试丹青手。

声名德业，汉代谁居右。红旆碧油幢，想今古、山中未有。霜松手种，应待茯苓生，斋酿熟，玉泉香，还上萱堂寿。
桃源忆故人
何澹（宋代）

拍堤芳草随人去。洞口山无重数。翦朝露成树。争晚渔翁住。

今人忍听秦人语。只有花无今古。欲饮仙家寿醑。记取桥边路。
寄题喻叔奇国傅郎中园亭二十六咏弄月亭
杨万里（宋代）

碧天如水水如天，月入湖中璧样圆。
却被先生来弄碎，一团成百百成千。
绿水词
李贺（唐代）

今宵好风月，阿侯在何处。
为有倾人色，翻成足愁苦。
东湖采莲叶，南湖拔蒲根。
未持寄小姑，且持感愁魂。
游山
陆游（宋代）

古寺不来久，入门空叹嗟。
僧亡犹见塔，树老已无花。
世事虽难料，吾生固有涯。
殷懃一梳月，十里伴还家。
晚过银山
李新（宋代）

荒溪屈曲中郎篆，白鹭参差玉笋斑。
竿日已移三丈外，水云犹垛两山间。
石桥梅萼余香冷，茅店人家晚梦閒。
幸自归心过飞鸟，不须循指示刀环。
壬辰岁除喜雪
韩琦（宋代）

祈雪经冬未应人，岁除方喜六花匀。解苏民望终为腊，要入时宜不在春。

欲使休祥同节贺，更教生物及年新。明朝元会排天仗，万玉相辉拜紫宸。
题自然足轩
刘过（宋代）

翠竹无多第一奇，正忧喧聒俗人知。
清风自足老僧用，只是窗前无好诗。
苏公堤
董嗣杲（宋代）

青红一线界沙堤，日日香风逐马蹄。
三月桃花无浪起，六桥柳色有莺啼。
官亭飞盖春相接，酒舍收旗晚自迷。
游子岂知坡老意，两山长拥夕阳西。
望日谒文山先生祠，时于中丞方议重修，用杜诗蜀相原韵
彭定求（清代）

信国孤忠汗简寻，荒祠凭吊剧萧森。旌旗曾仕吴疆色，丝竹空埋鲁壁音。

斜谷出师原比烈，睢阳仗节本同心。榱崩栋折劳兴复，瞻拜遗容一振襟。
题族兄耐轩
廖行之（宋代）

乾坤一覆育，日月恒回旋。
百川滚滚流，昼夜不舍旃。
岂无桃杏姿，孰与构筠坚。
物理耐则胜，人事败以獧。
君看伯禹功，手足甘胝胼。
苟无尼父志，缁磷多夤缘。
躁轻易与耳，顽顿终安然。
吾宗伯也亢，学世其家传。
韬藏第怀宝，穮蔉须丰年。
双扉俨庭牖，一字深苇弦。
此意当竟成，永言愿无愆。
吾闻约与乐，仁者斯两全。
君能处以一，我见成皆天。
伊傅终佐时，吴邓徒多钱。
他时轩中人，更耐官九迁。
琼花
胡仲弓（宋代）

洁白全无一点瑕，玉皇敕赐上皇家。
花神不敢轻分拆，天下应无第二花。
留别友人吴春洲六首 其一
孙承恩（明代）

草阁衔杯记昔年，仕途荏苒各风烟。天寒落日沧江上，一笑相逢亦偶然。
洛阳感寓
张祜（唐代）

扰扰都城晓四开，不关名利也尘埃。千门甲第身遥入，

万里铭旌死后来。洛水暮烟横莽苍，邙山秋日露崔嵬。

须知此事堪为镜，莫遣黄金漫作堆。
颂十玄谈 其八 一色
释印肃（宋代）

空里蟾光撮得么，待风列子已蹉跎。须弥无缝徒伸手，任是先天不奈何。
初夏
周翼之（宋代）

入夏庭中雀可罗，间僧间客间相过。
莺声不得蛙声接，杨柳池塘寂寞多。
惜秋华 輠襔簪
龚自珍（清代）

瑟瑟轻寒，正珠帘晓卷，秋心凄紧。瘦蝶不来，飘零一天宫粉。

莫令真个敲残，留傍取、玉妆台近。窥镜。乍无人，一笑平添幽韵。

芳讯寄应准。待穿来弱线，似玲珑情分。移凤褥，欹宝枕，露乾香润。

秋人梦里相逢，记欲堕、又还黏鬓。醒醒。海棠边、慰他凉靓。
赠友
徐乾学（清代）

十载江湖稳钓矶，跨鞍绝塞欲何依。草荒白帝家难问，瓜熟青门事更非。

述作千秋身未老，悲歌万里客将归。并州风劲霜如雪，送尔离亭泪满衣。
霜夜无睡，闻画角孤鴈二首
杨万里（宋代）

画角声从枕底鸣，愁霜怨月不堪听。
拥紬起坐何人伴，只有残灯半晕青。
品令 夏夜
陈维崧（清代）

夜色凉千顷。携笛簟、依金井。辘轳清冷。一天松籁，半规晶饼。

慢泻流光，渐映素瓷绿茗。

微茫杳冥。水廊外、风荷整。阑干碎拍，旧游何处，瑶京路永。

簸满空庭，帘影树影鬓影。
北至太原
李益（唐代）

炎祚昔昏替，皇基此郁盘。玄命久已集，抚运良乃艰。

南厄羊肠险，北走雁门寒。始于一戎定，垂此亿世安。

唐风本忧思，王业实艰难。中历虽横溃，天纪未可干。

圣明所兴国，灵岳固不殚。咄咄薄游客，斯言殊不刊。
送徐无党南归序
欧阳修（宋代）

草木鸟兽之为物，众人之为人，其为生虽异，而为死则同，一归于腐坏澌尽泯灭而已。而众人之中，有圣贤者，固亦生且死于其间，而独异于草木鸟兽众人者，虽死而不朽，逾远而弥存也。其所以为圣贤者，修之于身，施之于事，见之于言，是三者所以能不朽而存也。修于身者，无所不获；施于事者，有得有不得焉；其见于言者，则又有能有不能也。施于事矣，不见于言可也。自诗书史记所传，其人岂必皆能言之士哉？修于身矣，而不施于事，不见于言，亦可也。孔子弟子，有能政事者矣，有能言语者矣。若颜回者，在陋巷曲肱饥卧而已，其群居则默然终日如愚人。然自当时群弟子皆推尊之，以为不敢望而及。而后世更百千岁，亦未有能及之者。其不朽而存者，固不待施于事，况于言乎？

予读班固艺文志，唐四库书目，见其所列，自三代秦汉以来，著书之士，多者至百余篇，少者犹三、四十篇，其人不可胜数；而散亡磨灭，百不一、二存焉。予窃悲其人，文章丽矣，言语工矣，无异草木荣华之飘风，鸟兽好音之过耳也。方其用心与力之劳，亦何异众人之汲汲营营？ 而忽然以死者，虽有迟有速，而卒与三者同归于泯灭，夫言之不可恃也盖如此。今之学者，莫不慕古圣贤之不朽，而勤一世以尽心于文字间者，皆可悲也！

东阳徐生，少从予学，为文章，稍稍见称于人。既去，而与群士试于礼部，得高第，由是知名。其文辞日进，如水涌而山出。予欲摧其盛气而勉其思也，故于其归，告以是言。然予固亦喜为文辞者，亦因以自警焉。
鹿门寺
裴说（唐代）

鹿门山上寺，突兀尽无尘。到此修行者，应非取次人。

鸟过惊石磬，日出碍金身。何计生烦恼，虚空是四邻。
呈可斋先生陈侍郎
宋伯仁（宋代）

男儿心事少陵诗，不与英雄说又谁。
衰鬓未甘无用处，壮怀图见太平时。
休惭夜雨挑寒灺，喜听春枰改旧棋。
一信暖风花万蕾，孤根应发冻梅枝。
和微之诗二十三首。和寄乐天
白居易（唐代）

贤愚类相交，人情之大率。然自古今来，几人号胶漆。

近闻屈指数，元某与白乙。旁爱及弟兄，中权避家室。

松筠与金石，未足喻坚密。在车如轮辕，在身如肘腋。

又如风云会，天使相召匹。不似势利交，有名而无实。

顷我在杭岁，值君之越日。望愁来仪迟，宴惜流景疾。

坐耀黄金带，酌酡赪玉质。酣歌口不停，狂舞衣相拂。

平生赏心事，施展十未一。会笑始哑哑，离嗟乃唧唧。

饯筵才收拾，征棹遽排比。后恨苦绵绵，前欢何卒卒。

居人色惨淡，行子心纡郁。风袂去时挥，云帆望中失。

宿酲和别思，目眩心忽忽。病魂黯然销，老泪凄其出。

别君只如昨，芳岁换六七。俱是官家身，后期难自必。
白羽扇赋
张九龄（唐代）

开元二十四年夏，盛暑。奉敕使大将军高力士赐宰臣白羽扇，某与焉，窃有所感，立献赋曰：

当时而用，任物所长。彼鸿鹄之弱羽，出江湖之下方，安知烦暑，可致清凉？岂无纨素，彩画文章？复有修竹，剖析毫芒。提携密迩，摇动馨香，惟众珍之在御，何短翮之敢当？而（《文粹》作“与”）窃思于圣后，且见持于未央。伊昔皋泽之时，亦有云霄之志，苟效用之得所，虽杀身之何忌？肃肃白羽，穆如清风，纵秋气之移夺，终感恩于箧中。
梦神人曰公当以是字名庵觉来赋是庵诗
徐元杰（宋代）

审是须防自是偏，四通八达路平平。
伊周孔孟是心一，尧舜汤文是道传。
善恶正邪书里月，行藏用舍性中天。
圣贤万语千言订，个字来从太极先。
濠州七绝 涂山（下有鲧庙，山前有禹会村。
苏轼（宋代）

川锁支祁水尚浑，地理汪罔骨应存。
樵苏已入黄熊庙，乌鹊犹朝禹会村。
登北固楼
释法平（宋代）

不负南徐眼，来看北固云。
金焦两山小，吴楚一江分。
雨气生沧壁，秋声起夕曛。
半生流落恨，此日重殷勤。
钵塔院如大师　
白居易（唐代）

师年八十三，登坛秉律凡六十
年，每岁于师处授八关戒者九年。
百千万劫菩提种，八十三年功德林。
若不秉持僧行苦，将何报答佛恩深。
慈悲不瞬诸天眼，清净无尘几地心。
每岁八关蒙九授，殷勤一戒重千金。
玉徽亭
司马光（宋代）

房公昔漂泊，置酒此鸣琴。
人事有忧乐，山光无古今。
风流俱寂寞，结构尚萧森。
松竹含虚籁，犹疑弦上音。
冬夜寓居寄储太祝（一作薛据诗）
綦毋潜（唐代）

自为洛阳客，夫子吾知音。尽义能下士，时人无此心。

奈何离居夜，巢鸟悲空林。愁坐至月上，复闻南邻砧。
步出夏门行
曹睿（魏晋）

步出夏门。东登首阳山。嗟哉夷叔。仲尼称贤。君子退让。小人争先。

惟斯二子。于今称传。林钟受谢。节改时迁。日月不居。谁得久存。

善哉殊复善。弦歌乐情。商风夕起。悲彼秋蝉。变形易色。随风东西。

乃眷西顾。云雾相连。丹霞蔽日。彩虹带天。弱水潺潺。叶落翩翩。

孤禽失群。悲鸣其间。善哉殊复善。悲鸣在其间。朝游清泠。日暮嗟归。

䠞迫日暮。乌鹊南飞。绕树三匝。何枝可依。卒逢风雨。树折枝摧。

雄来惊雌。雌独愁栖。夜失群侣。悲鸣徘徊。芃芃荆棘。葛生绵绵。

感彼风人。惆怅自怜。月盈则冲。华不再繁。古来之说。嗟哉一言。
夜坐
戴叔伦（唐代）

夜静河汉高，独坐庭前月。忽起故园思，动作经年别。
春日登龙华观
王恭（明代）

筹岩青翠里，琳馆是仙家。径转龙峰逼，林深鸟道斜。

白云随杖舄，金磬出烟霞。幽觉尘心远，苍藤落数花。
海藏楼杂诗 其七
郑孝胥（清代）

幼时学为文，独喜柳子厚。《断刑》与《时令》，熟读常在口。

近人尚桐城，其论深抑柳。阳湖实支派，相袭亦已久。

柳文彼所轻，学柳更何有。奇人吾炜士，爱我忘其丑。

咨嗟愧室辞，沈至信高手。子亦毗陵宗，胡不惮众诟？

损名勿轻言，意子适被酒。
梅花林
王洋（宋代）

横横直直迷人路，谁知恰是藏春处。
减春一片亦何伤，切莫轻狂作飞絮。
开正尽数一至七，无雨无风保休吉。
此游不记后难寻，聊写长言民时日。
重过玲珑山同皇四子追和倪太仆敬堂韵
陈兆仑（清代）

君不见木兰北去路转东，有山不夜如烛龙。倘逢西僧问，定是灵鹫峰，任尔横看侧看光明同。

缅昔娲皇巧，大圜罗其胸。补虚炼石有模范，特留此式标元功。

又怪神禹迹，不受造物笼。巨灵高掌竟未到，异穴宛转栖寒风。

盈盈玉女下窥视，丑丑出鬼难为容。匆匆还云夜假宿，皑皑阴雪夏不融。

素娥纤纤凝黛浅，扶桑拂拂悬规重。白毫团团顶自现，新磨濯濯奁无封。

笙簧暗奏窈窈洞，睥睨瑰立崇崇墉。条条刁刁噫气噫，闪闪烁烁中星中。

毛举众形似，略尽光曈昽。请言其外郛，妙与幻化通。

初从十里之外望突兀，炯若绛绡委蜕落照红。旋自远而近，岩若石梁南畔之偃松，霜零雹打青茸茸。

委蛇黝纠兮，生若象鼻舒钩探束藁。荒凉寂历兮，僵若驼峰埋棘惊仙翁。

侵寻当面正明目，詄若天关外敞中有宫。六甲飞符疑可致，五丁神力真毋庸。

卑莫若鸟道，陋莫若蚕丛。方当王驱此选胜，高张三面凌星虹。

因虚共一霍若兽决网，可知人事变化侔天工。

前时过此一题句，强为吴语夸吴侬。忆君长篇忽有会，濡毫雪幕犹帘栊。

时维九月月既望，波罗叶赤逾东枫。僧机图是其本号，神尧肇锡曰玲珑。

喜从马上得险趣，回头笑煞扶衰筇。
悼张舍人安国
王十朋（宋代）

天上张才子，少年观国光。高名一枝桂，遗爱六州棠。

出世才成佛，修文遽作郎。长纱屈贾谊，宣室竟凄凉。
筑室种树
刘攽（宋代）

筑室非我乡，种树非我庐。未尝三年淹，劳力岂不虚。

远嘉叔孙子，去故情若初。此意人不知，嗟哉贤大夫。
罗主簿妻朱氏挽词二首
周必大（宋代）

早岁从孙宝，中年训孟轲。
节高资内助，机断激儒歌。
枳棘鸾先逝，云霄鹤正摩。
即看膺命服，何遽掩卷阿。
送子乔再官粤西，兼寄岑溪诸文士
李宪噩（清代）

早年弄柔翰，骋怀在四方。名场不见收，散置淹穷乡。

近益衰且疾，盛志日颓唐。子今气方壮，欲济有舟梁。

得位足明义，高卑岂复量？粤西我所游，地远而不荒。

民情昔已谙，再历形尤彰。所贵变其俗，莫矜折狱长。

离隔虽万里，同心犹一堂。庶酬平生志，勿结儿女肠。

行行过岑溪，辍棹少徜徉。士风近如何？吾道应更昌。

为我谢诸生，努力爱春光。读书期致用，无取虚文章。
水调歌头（寿徐大参·九月二十六）
吴芾（宋代）

九月二十六，公相纪生辰。橙黄橘绿时候、天气暖于春。奎画有堂辉焕，中着台星一点，长伴寿星明。衮衮有家庆，未羡古徐卿。

谢元枢，营绿野，避洪名。六年裁判止衮切国事、曾费几精神。歇了传岩霖雨，闲了孤舟野渡，旒冕合知心。吾道苟尊尚，元不在蒲轮。
夜宴仙 其一
徐积（宋代）

阊阖宫中夜宴开，手挥明月坐瑶台。不教偷药姮娥到，却放投壶玉女来。
李参政约至井监偶得三绝
魏了翁（宋代）

溪边鹄白芦花瘦，山下鹅黄稻实肥。
更得天公晴十日，今年穑事庶乎几。
自哂
李纲（宋代）

自哂何为者，南游亦偶然。未登离垢地，端有散花天。

遇境聊为戏，安心不离禅。幽怀谁与共，深炷一炉烟。
罗敷行
萧子范（南北朝）

城南日半上，微步弄妖姿。含情动燕俗，顾景笑齐眉。

不忧桑叶尽，还意畏蚕饥。春风若有顾，惟愿落花迟。
省中偶作
郑谷（唐代）

三转郎曹自勉旃，莎阶吟步想前贤。未如何逊无佳句，

若比冯唐是壮年。捧制名题黄纸尾，约僧心在白云边。

乳毛松雪春来好，直夜清闲且学禅。
恭奉皇太后回銮车驾发盛京得诗四首 其四
弘历（清代）

历历度康庄，熙熙丽小阳。因怜时序改，始觉客途长。

惜别人心切，怀归马足忙。皇都言至日，亚岁纳千祥。
采菱歌
鲍照（南北朝）

烟曀越嶂深。
箭迅楚江急。
空抱琴中悲。
徒望近关泣。
吴氏吟香园八咏中六首 六 老圃吟秋
林朝崧（清代）

既放篱下菊，又开水边蓼。秋色日日佳，诗兴添多少？
题苕溪渔隐图
胡仔（宋代）

卷起纶竿撇棹归，短篷斜掩宿渔矶。
日高春睡无人唤，撩乱杨花绕梦飞。
南歌子·岸柳拖烟绿
张泌（唐代）

岸柳拖烟绿，庭花照日红。数声蜀魄入帘栊。惊断碧窗残梦，画屏空。
禅人并化主写真求赞
释正觉（宋代）

规圆矩方，凫短鹤长。
落日烟村牧笛，平湖月夜鱼榔。
大中丞孩未方公以诗索黑叶荔子戏答
黎遂球（明代）

侧生可是中丞禄，不食还应养福田。留取左军量黑叶，居然佛果胜诸天。
菜花歌
曹寅（清代）

吴中菜花天下无，平畴照耀黄金铺。朝阳夕阳几百里，惟剩白水连青芜。

四月吴中春始足，四郊花气穿城渎。平分千巷画船间，农家儿女无拘束。

农家儿女饭出游，踏歌不出畦两头。头蚕缫丝二麦穗，油菜结子柔桑抽。

劝农使者停征税，厅前画诺花前醉。水曹散吏旧期门，也骑细马傍山村。

君不见他乡井径无寻处，春风远拓黄花戍。含哺鼓腹只吴侬，菜花中朝菜花暮。
戊申年七夕五绝
杨亿（宋代）

明河左界鹊南飞，汉苑高楼正曝衣。
一夕匆匆停弄杼，谁将锦石暂支机。
陪金陵府相中堂夜宴
韦庄（唐代）

满耳笙歌满眼花，满楼珠翠胜吴娃。
因知海上神仙窟，只似人间富贵家。
绣户夜攒红烛市，舞衣晴曳碧天霞。
却愁宴罢青娥散，扬子江头月半斜。
梁大壮大观舞歌 大观舞歌
沈约（南北朝）

皇矣帝烈。
大哉兴圣。
奄有四方。
受天明命。
居上不怠。
临下惟敬。
受无諐则。
动无失正。
物从其本。
人遂其性。
昭播九功。
肃齐八柄。
宽以惠下。
德以为政。
三趾晨仪。
重轮夕映。
栈壑忘阻。
梯山匪敻。
如曰有恒。
与天无竟。
载陈金石。
式流舞咏。
咸英韶夏。
于兹比盛。
紫微石
司马光（宋代）

地胜岷峨秀，时清隽乂生。扬雄晚得禄，何武少知名。

性有图书癖，心忘绂冕荣。前年归谕蜀，不使里人惊。
古墓卜地词
佚名（唐代）

尔后一千岁，此地化为泉。赖逢邬侍御，移我向高原。
逍遥咏
宋太宗（宋代）

世利贪拘束，欺心自不知。
一真求意在，四叙绝参差。
顿悟超诸圣，娱情改换痴。
生前如似梦，愿重细推之。
九月八日桐川道中二绝
岳珂（宋代）

断云轻素抹山腰，山下人家野水桥。
小队旌旗空猎猎，不教閒趁酒旗招。
送范才元
吕本中（宋代）

胡尘犯中原，冠盖走东南。同时辟地人，十不存二三。

相逢各衰病，岂复能清谈。君今尚行役，未暇脱征衫。

声名自宿昔，文字性所眈。谁能随少年，下笔令人惭。

并海虽名郡，嗜爱殊酸咸。君但抚罢民，未须严辔衔。

开堂宴宾客，清诗消半酣。时寄荔子来，尚能怜我馋。

自馀君不问，只向鼻端参。
月槐之下与程生谈亦念其夏游自去岁 其一
李梦阳（明代）

月出槐初定，风微影尚摇。念离仍是夏，拚坐忽分宵。

星斗来天近，尘沙去路遥。别情兼望雨，白首夜频翘。
暮抵雄县
郭谏臣（明代）

鼓乐喧阗震耳鸣，远劳车马出郊迎。平沙堤上留行辙，弱柳风前拂去旌。

添我腰黄诚异数，误人头白是虚名。从今勘破人间事，好向湖山续旧盟。
木犀五首·味
张明中（宋代）

收拾西风点点金，旋烦玉杵捣香尘。
松梢鼓吹汤翻鼎，酥蜜浇来绝逼真。
送张无梦归天台
孙冲（宋代）

天台山里草堂低，一到都城识面稀。
绮里冠裳遵汉命，许由风骨谢尧归。
去时暑气蒸船滴，到日秋云伴鹤飞。
谁向薜萝寻觅得，石桥侵汉见依微。
从王谨常求墨戏
吴则礼（宋代）

阿常为官真拓落，胸次平生著丘壑。
权奇突兀要举似，毛颍从来有能事。
老子於此与不浅，孤鸿斜日秋江边。
忘怀丹青以句鸣，只数辋川王右丞。
答宣城张主簿遗鸦山茶次其韵
梅尧臣（宋代）

昔观唐人诗，茶咏鸦山嘉。
鸦衔茶子生，遂同山名鸦。
重以初枪旗，采之穿烟霞。
江南虽盛产，处处无此茶。
纤嫩如雀舌，煎烹比露芽。
竞收青篛焙，不重漉酒纱。
顾渚亦颇近，蒙顶来以遐。
双井鹰掇爪，建溪春剥葩。
日铸弄香美，天目犹稻麻。
吴人与越人，各各相◇◇夸。
传买费金帛，爱贪无夷华。
甘苦不一致，精麤还有差。
至珍非贵多，为赠勿言些。
如何烦县僚，忽遗及我家。
雪贮双砂罂，诗琢无玉瑕。
文字搜怪奇，难於抱长蛇。
明珠满纸上，剩畜不为奢。
玩久手生胝，窥久眼生花。
尝闻茗消肉，应亦可破瘕。
饮啜气觉清，赏重叹复嗟。
叹嗟既不足，吟诵又岂加。
我今实强为，君莫笑我耶。
次韵酬邓天启
陈渊（宋代）

少年翰墨场，自姹穿杨箭。谁论第一功，不数曹参战。

圣门窥管豹，一斑时许见。弃捐忧患中，更欲资陶鍊。

两邓富文采，端可同席砚。投璧或未知，贾石谁敢衒。

小栟诗益奇，出语人所羡。过门遗新篇，无乃思与狷。

我怀古作者，临文频抚卷。孰能扫千人，期君当八面。
与定师话别六言 其四
释道潜（宋代）

凤咮山含暮霭，西陵月破黄昏。惯作江湖离别，未应当此销魂。
初夏
陆游（宋代）

买得新船疾似飞，蚕饥遥望采桑归。
越罗蜀锦吾何用，且备豳人卒岁衣。
大河
李楷（清代）

大河流日夜，客心多低徊。不见乘槎去，只教飞浪来。

傍有旧龙乘，岨峿何壮哉。大禹不可得，凄凉万古哀。

况乎无安澜，鱼龙悲相催。
次韵陈兹明五绝句
史弥宁（宋代）

羡子寻诗盟未寒，鼎来健句压还还。
不妨小缓丹霄步，雨笠烟蓑伴我闲。
咏尘
张说（唐代）

仙浦生罗袜，神京染素衣。裨山期益峻，照日幸增辉。

夕伴龙媒合，朝游凤辇归。独怜范甑下，思绕画梁飞。
临别示子
高登（宋代）

不能枉道取富贵，是致尔辈愁饥寒。
频年别离情更恶，两地狼狈心何安。
从人数寄安否问，使我相思怀抱宽。
平生窃叹曹家儿，临歧莫堕双阑干。
池头
晁说之（宋代）

长夏悠悠百计非，可怜北客制南衣。
池头风晚萍根合，何处杨花不得归。
寄题安福李令适轩
黄庭坚（宋代）

琳宫接丛霄，渌水连翠微。
幽花露林薄，好鸟娱清辉。
道人勤洒扫，令尹每忘归。
孝慈民父母，虎去蝗退飞。
来思僚友同，歌舞醉红衣。
定知与民乐，吏瘦吾民肥。
暮春龟堂即事四首 其一
陆游（宋代）

风日初和昼漏长，萧然巾屦集茆堂。雨馀千叠暮山绿，花落一溪春水香。

断简椟中尘委积，故人墓上草荒凉。尔来幸有宽怀处，病退床头减药囊。
病中
晁公溯（宋代）

官冷经过少，门寒亦懒开。
雨余苔及榻，病起研生埃。
客泪随猿落，家书想雁来。
似闻溪上柳，一一报春回。
精卫填海
佚名（先秦）

又北二百里，曰发鸠之山，其上多柘木，有鸟焉，其状如乌，文首，白喙，赤足，名曰：“精卫”，其鸣自詨。是炎帝之少女，名曰女娃。女娃游于东海，溺而不返，故为精卫，常衔西山之木石，以堙于东海。漳水出焉，东流注于河。《山海经》

昔炎帝女溺死东海中，化为精卫。其名自呼，每衔西山木石填东海。偶海燕而生子，生雌状如精卫，生雄如海燕。今东海精卫誓水处，曾溺于此川，誓不饮其水。一名鸟市，一名冤禽，又名志鸟，俗呼帝女雀。《述异志》
写古五首 其一
张侃（宋代）

事行人所难，涂人未深信。吾身一时高，佳名万古振。

堂前颇幽虚，老竹添翠润。世俗日浇讹，风流今已尽。
巫山神女
刘方平（唐代）

神女藏难识，巫山秀莫群。
今宵为大雨，昨日作孤云。
散漫愁巴峡，徘徊恋楚君。
先王为立庙，春树几氛氲。
得郭清霞书言欲归老罗浮诗以速之 其一
屈大均（明代）

已报罗浮四百君，君归重挹翠氤氲。金精不嫁长被发，玉树无亲但抱云。

象数早从仙易得，文章应使世儒闻。芙蓉砂好皆尘垢，丹灶何劳吐紫芬。
寄法乾寺令諲太师
张蠙（唐代）

师居中禁寺，外请已无缘。望幸唯修偈，承恩不乱禅。

院多喧种药，池有化生莲。何日龙宫里，相寻借法船。
巢父井
刘攽（宋代）

访古慕高远，回首笑流俗。千世得巢父，萧然慨遗躅。

古来知生民，满腹所愿足。何为让天下，牛口信为辱。

高风渺不嗣，世态日局促。至今西山翁，耻甘首阳粟。

爱此盈尺泉，百寻莹寒玉。迁陵复改邑，缺甃常湛绿。

君怀浮云志，尘埃兹可浴。君有冰炭忧，清泠相为沃。

长涂接周楚，轩盖密相续。能令贪夫廉，更使贤士勖。

岂如汉阴叟，抱瓮伤窘束。我游阻胜概，长谣慰心曲。
冬日幽居
金朋说（宋代）

炉煨榾柮雪煎茶，松竹环居耐岁华。
窗外玉梅疏弄影，助人诗兴两三花。
行简释奠学宫
沈与求（宋代）

奠币儒宫已告虔，城楼远想独悠然。阴阴古木回潭外，渺渺平芜落照边。

野色向人聊妩媚，筇枝入手自轻便。兴来不暇寻思懒，酒后狂歌定几篇。
西江月（十二之十一）
张伯端（宋代）

德行修逾八百，阴功积满三千。均齐物我与亲冤。始合神仙本均。

虎兕刀兵不害，无常火宅难牵。宝符降后去朝天。稳驾鸾车凤辇。
和周尉游简园
胡寅（宋代）

敝屣稀行故不穿，荒陬何处赏芳妍。
诗人邂逅能乘兴，野客勤劬便肆筵。
满壁画图俱俨若，一川购物更萧然。
攀翻百树梨花雪，醉拟春风二月天。
子瞻席上令歌舞者求诗戏以此赠
释道潜（宋代）

底事东山窈窕娘，不将幽梦嘱襄王。禅心已作沾泥絮，肯逐春风上下狂。
偈颂六十首 其二
释昙华（宋代）

九年面壁，坏却东土儿孙。只履西归，钝置黄面老子。
颂古三十一首
释如本（宋代）

达磨西来未足夸，少林捏目强生花。
得皮得髓徒分别，妙在圆明本不差。
宫词 其九十三
赵佶（宋代）

夏日龙池小宴开，轻绡雾縠试新裁。酒阑齐逐采莲去，隔浦鸳鸯个个猜。
偈一百二十首 其一一五
释怀深（宋代）

夜来春睡烂如泥，禁漏声残总不知。翻忆南泉好言语，如斯痴钝也还稀。
题洪复翁诗卷后二首 其一
方一夔（宋代）

袖中光燄照崖垠，诗律雄浑远有源。近藁自成新句法，束书不叛旧游门。

折芳梅下人双屦，话别沙头酒一樽。健笔世间谁措手，老夫先拟举降幡。
天人
陈杰（宋代）

天上分明暗，人间涩喜嗔。
及鱼殃本妄，得马福非真。
酒薄还围赵，渠成适利秦。
圣贤惟任道，两不系天人。
次韵赵文鼎同游鹅石五首
韩元吉（宋代）

长忆湖山天意新，诏恩大尹宴群臣。
休寻辇毂纷华梦，且作林泉自在人。
立秋日书怀
王畴（宋代）

一岁中分气序平，夫何犹有感秋情。已饶健鹘凌空翮，肯作寒蜩抱树声。

桐叶渐愁经雨坠，桂枝还喜得风生。夜凉频惬山居兴，天澹银河彻晓清。
秋后从北涧遥望南山 其一
李予望（清代）

浅浅溪流叠叠沙，颓垣断岸著人家。分明身入营丘画，四壁寒山度乱鸦。
章氏园小集荷池上 其一
葛立方（宋代）

一金营雅集，荷湿露香浓。鸟起惊歌扇，云移落酒钟。

碧筒弯象鼻，翠釜出驼峰。百岁风狂似，无因系六龙。
过河源
成鹫（清代）

二水分山县，东西别渭泾。前峰消积雨，流潦下沧溟。

晴日睡方足，江风吹复醒。看看老渔父，一曲过寒汀。
嘉禾百咏·五柳桥
张尧同（宋代）

为怀陶靖节，无复见其人。
谁种桥边柳，犹含旧日春。
次韵道卿观诸葛生制笔有感而作
周紫芝（宋代）

任侯富三冬，志在食五鼎。平生名教地，不对纷华境。

细书抄蝇头，何当避炎冷。毛锥捐脱兔，高与堆阜等。

遂呼东郭㕙，一一拔项领。妙制窥良工，危坐销日永。

锱铢辨柔劲，束缚较攲整。那因将军恬，始拜管城颖。

乃知鬻伎穷，不异束麻苘。苞苴入朱门，蠹蚛不窥省。

吾曹坐书痴，微言姑自警。他年草玄窗，长物俱可屏。

潜夫倘或著，封禅慎勿请。相过有馀日，会待风云静。
登岘山二首 其一
陈渊（宋代）

五百年间一梦中，登临回首兴何穷。当时事业轩天起，此日风流扫地空。

堕泪山头春草长，沉碑江上晚烟濛。故令倦客成惆怅，目断斜阳不忍东。
张超然蓝公漪将归八闽维舟合江同余访卫立组广文阻雨留饮斋中霁后登白鹤峰访东坡故居
何绛（明代）

四月五日天气恶，飘风骤雨荡城郭。隔河咫尺失青山，迅雷霹雳电交作。

广文官舍大如斗，诗豪酒兴重吾党。留客痛饮罗浮春，诗亦为之赋千言，酒亦为之倾百盎。

雨歇风回天转清，山川万里忽晴明。振衣齐上白鹤峰，坡公旧宅跨层城。

东江如箭射城根，恰从银汉来天门。浪头山高白似雪，千队万队如车屯。

丰湖一片西南出，群峰大半衔落日。芰荷叶长柳丝垂，画船箫鼓犹髣髴。

坡公坡公如此江山谁不思，胡为肚皮不合时宜。

倚君树，坐君居，令余不觉长唏吁。何人何代非人臣，十常八九意不如。

金莲赐烛今安在，未若屋头明月无年无。
相和歌辞 襄阳曲
施肩吾（唐代）

大堤女儿郎莫寻，三三五五结同心。清晨对镜冶容色，意欲取郎千万金。
满城风雨近重阳 其二
戴梓（清代）

秋老中原草不芳，满城风雨近重阳。鸬鹚聚浴洲添水，蛱蝶潜飞径谢香。

已办长吟酬令节，难将短褐受曦光。啼红殒赭萧萧树，吹送閒云卧草堂。
时会堂二首 其一
刘敞（宋代）

雪霁苍山未有尘，阳崖气色已含春。不关南国年芳早，自有东藩欲贡新。
临邛计次魏自言六世祖破荒先生晚居景陵因葬
度正（宋代）

如何袖手伏山岩，顷刻犹能草百函。
胸次宏规标众正，笔端劲百磔群谗。
行看云汉翻鸿羽，更喜秋风送马衔。
南国诸公共推毂，从今不复厌卑凡。
侍亲劳监游雪峰
李曾伯（宋代）

一水横桥碧作弯，两山排闼以城环。
寺居野色烟光外，春在人情物意间。
点检花稍香浅浅，摩娑苔刻字斑斑。
门前车马空来去，云自无心鸟自还。
点绛唇 其四 家人生日
毛滂（宋代）

何处君家，蟠桃花下瑶池畔。日迟烟暖。占得春长远。

几见花开，一任年光换。今年见。明年重见。春色如人面。
早发安阳桥
仝轨（清代）

风吹残月远天西，细草平铺望欲迷。万柳压城城不见，长烟漠漠乱乌啼。
呈沄舫宗年伯
施景琛（清代）

不才小阮久怀惭，贫富奚论北与南。汉室昔年惊党锢，晋廷今日尚清淡。

故家燕子凄凉在，客岁梅花子细探。国事伤心知莫补，妇人醇酒学曹参。
或问茉莉素馨孰优予日素馨与茉莉香比肩但素
郑刚中（宋代）

茉莉天姿如丽人，肌理细腻骨肉匀。
众叶薿薿开绿云，小蕊大肉气淑贞。
素馨于时亦呈新，蓄香便未甘后尘。
独恨雷五虽洁清，珠玑绮索终坐贫。
醉花阴·霓裳浅艳来何处
佚名（宋代）

霓裳浅艳来何处。不是闲云雨。雪苑旧精神，燕席吟窗，昨夜生轻素。阑珊岂是东风妒。惜暗香分付。香在玉清宫，不惹年华，只带春寒去。
舟中作二首 其二
陆游（宋代）

山蔬药苗满箸香，超然下视太官羊。更凭语与刘文叔，豆鬻从来味最长。
客位假寐（因谒凤翔府守陈公弼）
苏轼（宋代）

谒入不得去，兀坐如枯株。
岂惟主忘客，今我亦忘吾。
同僚不解事，愠色见髯须。
虽无性命忧，且复忍须臾。
访隐者不遇成二绝
李商隐（唐代）

秋水悠悠浸墅扉，梦中来数觉来稀。
玄蝉去尽叶黄落，一树冬青人未归。
城郭休过识者稀，哀猿啼处有柴扉。
沧江白石樵渔路，日暮归来雨满衣。
明河词
夏伊兰（清代）

微云点缀有无边，咫尺红墙望邈然。记取浣纱河畔路，碧虚清浅自年年。

迢迢一水隐星妃，惆怅仙游旧迹非。我亦乘槎怀远想，只愁无学辨支机。
军中寄亲旧
赵文昌（宋代）

军中从事鬓丝垂，把钓江湖与愿违。红叶关河为客久，黄花时愿寄书归。

霜天不尽孤云远，秋意无聊一雁飞。乡社故人应念我，岂知南望更依依。
泛湖十绝句
陈造（宋代）

嫩绿摇漪红藕香，雨膏烟腻午供凉。
西湖到眼真西子，莫信温柔别有乡。
戊寅正月八日早寒
张耒（宋代）

浓淡春云夜雨干，寂寥庭院夹衣寒。
无人为发樽前笑，但把梅花似旧看。
题所得黄小松历下日记册子
盛昱（清代）

平生五岳志，局迹一閧内。西履愺题颠，东至田盘背。

纵横四百里，牛转蚁附蚁。最录天下碑，一一识所在。

脱鞿事幽访，寰宇先嵩岱。黄翁《历下记》，真迹杂图绘。

今年落吾手，敝帚百朋贵。乘轺来此邦，得兆若灵蔡。

泰山不北移，黄河忽南迈。落落山水缘，坐令俊观隘。

明湖晚揩镜，鹊华秋拥黛。譬彼人士佳，不在声名大。

愿为十日留，芒鞋易冠盖。千佛手拓新，万纸归装载。

斥鴳笑鹍鹏，天地本一芥。
和傅寺丞竹稳之什·暖红
陈宓（宋代）

劲节岁寒碧，芳枝春暖红。
清和夷惠德，千载尚闻风。
虞美人（泛舟东下）
吴则礼（宋代）

从来强作游秦计。只有貂裘敝。休论范叔十年寒。看取星星种种、坐儒冠。

江湖旧日渔竿手。初把黄花酒。且凭洛水送归船。想见淮南秋尽、水如天。
即事 其一
李彭（宋代）

倦听戍鼓击铜龙，卧待当轩叶底风。暝鸟忽穿明月去，直疑便面写归鸿。
闷书
李昌符（唐代）

病来难处早秋天，一径无人树有蝉。

归计未成书半卷，中宵多梦昼多眠。
法驾导引 其三
陈与义（宋代）

帘漠漠，帘漠漠，天澹一帘秋。自洗玉舟斟白醴，月华微映是空舟。

歌罢海西流。
烛影摇红
张炎（宋代）

二三友行歌云舞绣中，亦清时之可乐，以词写之。

舟舣鸥波，访之寻里愁都散。老来犹似柳风流，先露看花眼。闲把花枝试拣。笑盈盈，和香待翦。也应回首，紫曲门荒，当年游惯。

箫鼓黄昏，动人心处情无限。锦街不甚月明多，早已骄尘满。才过风柔夜暖。渐迤逦、芳程递趱。向西湖去，那里人家，依然莺燕。
消寒二集用洛翘师竹均 其二
许传霈（清代）

喜晴快雪天，翰墨證夙缘。酒气达指甲，山影罗几筵。

片片落诗卷，清出笔豪巅。愿为生花管，春风生眼前。
缺题
王象晋（明代）

蜡祭喧喧土鼓搓，纷纷髦稚拥如波。咏幽恍际周王世，布令行宣青帝和。

冰箸迎阳辞碧瓦，梅珠散彩耀繁柯。春光积渐来茅舍，对酒能忘鼓腹歌。
孟津岁晚十首
宋庠（宋代）

戍苦河兼重，星回岁聿悲。
颓云埋雪树，暗水入冰池。
山叠看疑近，楼高倚更危。
吞腥何日了，归去茹华芝。
题夏大初丈高居
孔平仲（宋代）

入门已可爱，庭户复清阴。更有池台邃，相连花木深。

山川供隐几，风月伴抽簪。七十须浑黑，知公但养心。
释奠应令诗 其三
陆倕（南北朝）

鼓宗式训，成均戒典。将弘四术，且陈三善。周胶聿建，虞庠载阐。

博习方亲，离经向辩。
寄范四弟十弟
吕本中（宋代）

俗事纷纷如乱麻，又扶衰病转天涯。文章老矣思吾弟，头角崭天胜外家。

异味几回占食指，远书终夕望灯花。何时更住城南寺，共听春池两部蛙。
予顷从穰下移涖河阳洎出中书复领分陕惟兹二
寇准（宋代）

岸阔樯稀浪渺茫，独凭危槛思何长。
萧萧远树疏林外，一半秋山带夕阳。
过弹筝峡
李复（宋代）

悠悠薄洛水，东出弹筝峡。
昔人感秋声，舞跃中音节。
我来跨官感，屡渡随曲折。
水寒石齿涩，鸣调苦悲咽。
应有征人泪，泠然洒清血。
含恨变旧音，冷照关山月。
衮衮东入海，余情流未歇。
掩耳不能听，挥鞭急超越。
穿云望前垒，晚路山雨滑。
去远犹自闻，回肠危欲绝。
淳熙己酉上巳前一日蚤与遂昌县尉叶禾晚与弟
喻良能（宋代）

曲沟流水绿蜿蜒，正值春风上巳天。
不是永和东道主，一觞亦复会群贤。
重午日戏书
辛弃疾（宋代）

青山吞吐古今月，绿树低昂朝暮风。
万事有为应有尽，此身无我自无穷。
梦觉
周密（宋代）

梦觉花阴过数砖，一庭轻雨湿湘帘。碧桃蜚尽鹂黄老，万树青阴属杜鹃。
石泉子歌
尹台（明代）

忆昔读书西城寺，刘生手握青瑶字。言爱白附山中石上之飞泉，乞余为扫银河篇。

剡溪雪藤刳作笺，皛如巫峡片云飘我前。长松荫寺昼不暑，虚堂放笔摇苍烟。

顷刻高林动秋色，元气淋漓湿窗壁。千寻白练落疑见，九屏青屏寒似入。

仙情一谢人间世，十年宫锦混泥滓。青鞋布袜不可从，玉阁金庭空游戏。

手骖六龙扶九鸾，举颈遥望青玉坛。奔淙乱射怅泱漭，碧壑倒映思潺湲。

归来仍觅西堂卧，松柏之苔人行破。沧洲客往绝诗筒，白社僧归虚禅坐。

人生变化讵有常，看君绿鬓凋繁霜。余年四十亦衰久，涤毫对酒心茫洋。

少时豪情今安在，抚卷歌诗神先改。匡庐瀑布梦徒期，衡岳水帘吟孰待。

为君重赋石泉一长叹，安得白日高丘望远海。
春昼
寇准（宋代）

午昼花阴静，春风数蝶飞。
坐来生远思，深院燕初归。
沅水驿四首 其二
何景明（明代）

去国日以远，登楼思故乡。雨来江气白，日出市烟黄。

岛屿秋逾静，轩窗晚更凉。凭高凝伫久，槐影下微阳。
吟前篇，因寄微之
白居易（唐代）

君颜贵茂不清羸，君句雄华不苦悲。

何事遣君还似我，髭须早白亦无儿。
南安岩主赞
释宗杲（宋代）

赠以之中语，咸云秘密言。
谁知此老子，非妙亦非玄。
直截不藏覆，当机火里莲。
谁人明此意，端从自擎拳。
奉和鲁望樵人十咏 其一 樵溪
皮日休（唐代）

何时有此溪，应便生幽木。橡实养山禽，藤花蒙涧鹿。

不止产蒸薪，愿当歌棫朴。君知天意无，以此安吾族。
霜天晓角·晚次东阿
朱彝尊（清代）

鞭影匆匆，又铜城驿东。过雨碧罗天净，才八月，响初鸿。
微风何寺钟？夕曛岚翠重。十里鱼山断处，留一抹、枣林红。
送客江行
许浑（唐代）

萧萧芦荻花，郢客独辞家。远棹依山响，危樯转浦斜。

不寒澄浅石，潮落涨虚沙。莫与征徒望，乡园去渐赊。
铜雀妓
杨冠卿（宋代）

分尽余香空宝奁，罢临歌舞夜厌厌。
清跸不传虚绣帐，洞房月在西陵上。
玉殿尘埃闲御仗，翠眉忍上平台望。
宫车一去不复还，画罗金缕尚斑斑。
别诗三首（2）
佚名（两汉）

其一
有鸟西南飞，熠熠似苍鹰。
朝发天北隅，暮闻日南陵。
欲寄一言去，托之笺彩缯。
因风附轻翼，以遗心蕴蒸。
鸟辞路悠长，羽翼不能胜。
意欲从鸟逝，驽马不可乘。

其二
晨风鸣北林，熠耀东南飞。
愿言所相思，日暮不垂帷。
明月照高楼，想见余光辉。
玄鸟夜过庭，仿佛能复飞。
褰裳路踟蹰，彷徨不能归。
浮云日千里，安知我心悲。
思得琼树枝，以解长渴饥。

其三
童童孤生柳，寄根河水泥。
连翩游客子，于冬服凉衣。
去家千余里，一身常渴饥。
寒夜立清庭，仰瞻天汉湄。
寒风吹我骨，严霜切我肌。
忧心常惨戚，晨风为我悲。
瑶光游何速，行愿去何迟。
仰视云间星，忽若割长帷。
低头还自怜，盛年行已衰。
依依恋明世，怆怆难久怀。
送张孝廉归吴
章孝标（唐代）

吴将勤苦见高科，艺至春官不奈何。想得江南诸父老，因君鞭鞑子孙多。
齐明堂乐歌十五首 其十五 昭夏乐
佚名（隋代）

蕴礼容。馀乐度。灵方留。景欲暮。开九重。肃五达。凤参差。龙已沫。

云既动。河既梁。万里照。四空香。神之车。归清都。璇庭寂。玉殿虚。

鸿化疑。孝风炽。顾灵心。结皇思。鸿庆遐鬯。嘉荐令芳。

翊帝明德。永祚深光。
句 其七
曾巩（宋代）

固知臭味非相类，其奈萦缠不自由。
梅母之殡
李绛青（清代）

路出正阳桥，四衢声鼎沸。车马塞道涂，男女满街市。

询彼何以故？梅氏有凶事。梅氏何许人？客言我告尔。

不是强军阀，亦非新官吏。鼎鼎梅兰芳，花衫最绝技。

今为祖母丧，殡宫过此地。彩仗已森列，輀舆还未至。

客导使向前，百戏目为翳。铭旌一丈长，细读无几字。

阔扁先总统，彷佛急公义。有类黄金榜，宝琦姓孙氏。

其馀诸哀挽，略可类分四。前列为阁部，其次即义士。

又次为文人，最后属伶界。一时狂风来，疾捲同旗靡。

俄而灵车到，鹄立执绋俟。后随多伶官，前引皆卿贰。

箫笳哀动魄，铙饶暄震耳。梅伶挽柩行，梨花微带泪。

行人惊未见，如睹真仙子。拍掌怪叫好，似在舞台底。

警察为清道，大施鞭与箠。观者叹啧啧，谓是福所致。

余乃告客言，此即是遭际。王纲不解纽，岂容此纵恣。

军政不贪暴，谁助此奢侈。玄黄已错行，颠倒难思拟。

客言壬戌春，两军战易水。死者千万人，膏血草为萎。

京观填一坑，何曾有棺瘗。此是何功德，彼又何罪戾。

余言更勿论，此尤属儿戏。一语为客告，人趋势与利。

兰芳倘不禄，哀荣岂只此。必有李天下，观赐九坛祭。

必有大将军，为请国葬体。人妖泊五行，怪状兴乱世。

莽莽十年间，逆知必至是。闻罢叹而笑，略为记一二。

惜无蒲留仙，大笔重叙次。并入金和尚，后先同志异。
十一月二十日夜陪我公校阅所抄唐人绝句诗因拟作五首奉献 其二
唐之淳（明代）

灯窗翻阅久，丹墨校雠多。总喜珠还浦，谁疑豕渡河。
宫词
李衍（隋代）

辉辉赫赫浮玉云，宣华池上月华新。

月华如水浸宫殿，有酒不醉真痴人。
过武夷作
朱熹（宋代）

弄舟缘碧涧，栖集灵峰阿。夏木纷已成，流泉注惊波。

云阙启苍茫，高城郁嵯峨。眷言羽衣子，俛仰日婆娑。

不学飞仙术，累累丘冢多。
和张彦辅落星寺之作
朱熹（宋代）

嵌空奇石战惊涛，楼殿峥嵘势自高。四面真成开玉鉴，三山应自失金鳌。

题诗正尔难搜句，举酒何妨共作豪。倚遍栏干更愁绝，归来白尽鬓边毛。
观舞篇
张元凯（明代）

春宵曲宴通兰房，亭亭玉树生夜光。绣幕遮风银烛定，纷纷妓乐俱成行。

中有燕姬善楚舞，当场可以掌中举。翩跹喜曳鲛人绡，柔弱才胜翡翠羽。

应节依歌不自持，疾徐宛转能擅奇。明珠盘里相错落，惊鸿天外来差池。

徊翔素腕飞香雪，虚空屡顿凌波袜。五尺芙渠摇绿波，一片轻云荡明月。

颦容慢睇如有情，步摇条脱断续鸣。公子歌谣惟燕燕，佳人名字只卿卿。

舞罢低回整金凤，矜娇顾影嫌钗重。羞称十五嫁王昌，登墙三载曾窥宋。

漫将长袖拂芳尘，自是行云行雨身。恍惚高唐梦中见，敢云平视甄夫人。
建除诗
权德舆（唐代）

建节出王都，雄雄大丈夫。除书加右职，骑吏拥前驱。

满月张繁弱，含霜耀鹿卢。平明跃騕褭，清夜击珊瑚。

定远功那比，平津策乃迂。执心思报国，效节在忘躯。

破胆销丹浦，颦蛾舞绿珠。危冠徒自爱，长毂事应殊。

成绩封千室，畴劳使五符。收功轻骠卫，致埋迈黄虞。

开济今如此，英威古不侔。闭关草玄者，无乃误为儒。
鳆鱼行
苏轼（宋代）

渐台人散长弓射，初啖鳆鱼人未识。
西陵衰老繐帐空，肯向北河亲馈食。
两雄一律盗汉家，嗜好亦若肩相差。
?莽、操皆嗜鳆鱼。
?食每对之先太息，不因噎呕缘疮痂。
中间霸据关梁隔，一枚何啻千金直。
百年南北鲑菜通，往往残馀饱臧获。
东随海舶号倭螺，异方珍宝来更多。
磨沙瀹沈成大胾，剖蚌作脯分馀波。
君不闻蓬莱阁下驼棋岛，八月边风备胡獠。
舶船跋浪鼋鼍震，长镵铲处崖谷倒。
膳夫善治荐华堂，坐令雕俎生辉光。
肉芝石耳不足数，醋芼鱼皮真倚墙。
中都贵人珍此味，糟浥油藏能远致。
割肥方厌万钱厨，决眦可醒千日醉。
三韩使者金鼎来，方奁馈送烦舆台。
辽东太守远自献，临淄掾吏谁为材。
吾生东归收一斛，包苴未肯钻华屋。
分送羹材作眼明，却取细书防老读。
次彭介山韵
萧立之（宋代）

丹崖老屋金精秋，玉虬驾我万里游。黄岑山下有小洞，北湖一曲三年留。

山猿无声鹤不舞，种玉田荒长琪树。仙人惊怪不归来，闲却刘郎金掌露。

蛩音忽尔闻空虚，吟交忆此湖上居。赋诗系贼喙三尺，愧死李志羞曹蜍。

玉雪亭边无点热，飞升台上留仙辙。讯速相就君不来，射工含沙能宗孽。

大篇隽永西风前，谷帘水共曾坑煎。半生吟事入勋业，力田那不逢丰年。

十八滩头唤归棹，彫胡米香蘋叶老。簿书尘里眼生花，径欲推敲寻瘦岛。
内直晨出便赴奉慈斋宫
欧阳修（宋代）

凌晨更直九门开，驱马悠悠望禁街。霜后楼台明晓日，天寒烟雾著宫櫰。

山林未去犹贪宠，樽酒何时共放怀。已觉萧条悲晚岁，更怜衰病怯清斋。
重到城东有感三首
郑獬（宋代）

仙桃移在玉栏初，红抹胭脂嫩点酥。
闻道飘零落人世，清香得似旧时无。
偈颂一百四十二首 其十二
释广闻（宋代）

难难，几何般。易易，直下是。也不难，也不易。常忆江南二三月，鹧鸪啼在深花里。
祈雨歌
白玉蟾（宋代）

天地聋，日月瞽，人间亢旱不为雨。山河憔悴草木枯，天上快活人诉苦。

待吾骑鹤下扶桑，叱起倦龙与一斧。奎星以下亢阳神，缚以铁札送酆府。

驱雷公，役电母，须叟天地间，风云自吞吐。叻火老将擅神武，一滴天上金瓶水，满空飞线若机杼。

化作四天凉，扫却天下暑。有人饶舌告人主，未几寻问行雨仙，人在长江一声橹。
挽陈郡倅用虎妻朱安人
余谦一（宋代）

阖郡无男子，夫人可奈何。
平生羞蔡琰，一死伴湘娥。
门盍来旌表，邻应辍杵歌。
潘郎家国恨，怪得鬓丝多。
送沅州通判
徐积（宋代）

过湘江时君且听，但恐水中有冤声。当时无地容屈平，众人皆醉嫌独醒。

烦君须吊独醒翁，以酒注之鱼腹中。不须以物缠米筒，但投诗去责蛟龙。

为君质直有古风，能高其义哀其忠。投诗已罢吊已终，寄声急报南城翁。
次韵别张芸叟
陈师道（宋代）

中年为别更堪频，四海无家托一身。
此别时须问生死，孰知诗力解穷人。
寄乐天
元稹（唐代）

无身尚拟魂相就，身在那无梦往还。

直到他生亦相觅，不能空记树中环。
中江道中
李新（宋代）

江枫摇落市烟青，石壁方严水面平。
若问滩流何太咽，定随行客学吞声。
酬李端校书见赠
司空曙（唐代）

绿槐垂穗乳乌飞，忽忆山中独未归。青镜流年看发变，

白云芳草与心违。乍逢酒客春游惯，久别林僧夜坐稀。

昨日闻君到城阙，莫将簪弁胜荷衣。
次韵仲弓马上
邹浩（宋代）

霜蹄遥指日边飞，犹得春湖一笑期。到此君方动离思，并将怀抱入新诗。
同姚元白吴化卿欧桢伯登毗卢阁
黎民表（明代）

禁城残日渐栖乌，杰阁高凭见帝都。霜外白榆连睥睨，云中金刹拥浮图。

南来书札还看雁，北望风尘欲射乌。落叶可堪成聚散，新丰那惜酒频沽。
过上庄访笪居士
盛时泰（明代）

独行深树里，细路绕茅堂。
山色迎人出，梅花度水香。
燕泥留雨气，鱼藻入天光。
住近石桥畔，村沽夜可将。
五月三日游简寂食甜苦笋知观欧阳齐年求诗
周必大（宋代）

疏食山间荼亦甘，况逢苦笋十分甜。
君看齿颊留馀味，端为森森正且严。
苦雨遣兴
刘宰（宋代）

老去身何有，时危念苦深。
朝阳方借暖，宿霭又所阴。
梁楚安巢少，关河去鸟沉。
谁歌出塞曲，慷慨百年心
永仙观赏桂刘君佐黄景岩治酒
仇远（元代）

双桂峥嵘万竹间，云枝露粟缀高寒。
轩窗日日吹香过，冠盖时时载酒看。
月里曾舂金杵臼，雨余乱点石棋盘。
乘槎仙子清如鹤，一曲霓裳舞素鸾。
迓使客夜归四首
杨万里（宋代）

病身已怯九秋凉，也复移樽下砌傍。
只爱杯中都是月，不知身上寸深霜。
清愁旧觉天来远，寒夜新添岁样长。
不是傍人俱欲睡，老人无睡亦何妨。
可叹
王一鸣（明代）

可叹羁栖地，谁高簿领名。
醉乡有天地，大事问公卿。
江缩龙堪蛰，山深虎自耕。
十年路傍月，犹照逐臣缨。
西江月
张先（宋代）

肃肃秺侯清慎，温温契苾知诗。能推测隐救民饥，况乃义方教子。

宪府两飞鹗荐，士林竟赋怀辞。天门正美可前知，入侍钩天从此。
和李粹伯
王质（宋代）

不多风雨已秋容，惨澹斜阳湿晚红。长忆蘋风过归雁，更思烟浪拍垂虹。

未应堂上烛能灭，所愿樽中酒不空。卷雪楼前卸帆日，却从天际望吴中。
送潘四十五
洪朋（宋代）

风边药气浓，烟畔柳枝弱。惜许两春事，潘郎行色作。

维南有岑岭，底处端州郭。客子何当归，莫待蕉花落。
不祷
华岳（宋代）

不炷灵香不诵经，兆杯签榜总欺人。
穷通只合从天地，祸福何须问鬼神。
命到死时生莫倖，事当直处曲还伸。
从今若问开先事，桃李无言二月春。
山中闻鹤
郑思肖（宋代）

凉夜坐岩石，飞来白鹤鸣。星流银弹过，月碾玉轮行。

万里思不极，一天秋更清。欣然有所得，长啸度蓬瀛。
端午帖子·太上皇帝阁
周必大（宋代）

衣进含风葛，觞称垂露浆。
更缠长命缕，仍泛引年菖。
台州兜率寺淳熙三年孟春作
林宪（宋代）

春江泼天明，萧寺踞山坞。
荒阶下鸟雀，古木飒风雨。
答行古苔花，徙倚望江渚。
日暮山更寒，檐头铃自语。
题漫天坡 其一
郭奕（宋代）

大漫天是小漫天，小漫天是大漫天。只因大小漫天后，遂使生灵入四川。
芗林五十咏 其二十一 柑子园
杨万里（宋代）

秋颗酣天酒，春花噀国香。芗林亲手种，中有洞庭霜。
蜜蜂
舒岳祥（宋代）

官课有严投急影，公衙未退沸繁声。香材聚敛千家圃，兵卫森凝百雉城。

额上粉轻春尚早，股间金重日初晴。百虫未敢梅花近，唯有渠来蹴雪英。
仪坤庙乐章
员半千（唐代）

孝享云毕，维彻有章。云感玄羽，风凄素商。

瞻望神座，祗恋匪遑。礼终乐阕，肃雍锵锵。
送崇镜上人归剡因寄声高九万孙季蕃
林表民（宋代）

神剜天划成岩洞，横亘危梁接应真。
垂下玉虹三百丈，雪花飞溅一山春。
和刘古唐翁论学诗 其一
叶春及（明代）

春陵一窍在图先，挈领提纲旷世贤。悟后洛阳归自别，熟时关世夜应眠。

怜蛇怜蚿情俱失，逃俗逃禅见各边。动静无端惟此理，是谁参透大因缘。
简竹外
方岳（宋代）

山肯相容作此行，又携老石寄江城。
毛锥於我独无补，欢伯向人如有情。
几梦不知连雁远，一诗元只为梅清。
蹇驴欲过吴门尉，云冻商量雪未成。
逢江南故昼上人会中郑方回
孟郊（唐代）

相逢失意中，万感因语至。追思东林日，掩抑北邙泪。

筐箧有遗文，江山旧清气。尘生逍遥注，墨故飞动字。

荒毁碧涧居，虚无青松位。珠沉百泉暗，月死群象闭。

永谢平生言，知音岂容易。
弃妇
刘驾（唐代）

回车在门前，欲上心更悲。路傍见花发，似妾初嫁时。

养蚕已成茧，织素犹在机。新人应笑此，何如画蛾眉。

昨日惜红颜，今日畏老迟。良媒去不远，此恨今告谁。
挽刘忠显 其一
胡寅（宋代）

念昔京都昼掩关，黑云黄雾塞人寰。南城扫雪迎耶律，北道闻风拜禄山。

不为身谋心皎皎，已终臣事意闲闲。何人得与高名并，千古常山谅可班。
雪巢
朱纯（明代）

岁寒聊遂一枝栖，回首尘寰久息机。鸣凤谩誇阿阁稳，惊乌空绕月林飞。

梅花香暖春先透，松籁声沈鹤未归。几夜展书当户读，六花光映薜萝衣。
再和王君何定通判韵
王迈（宋代）

覆雨翻云市道交，公持正论息群嘲。
风高莫送翎毛短，春暖难生土脉搏硗。
攻过每蒙奇药赐，卫生更借好方抄。
一阳来复侵侵泰，善类倾心望拔茅。
挽钱承事
刘宰（宋代）

药市能推此念诚，一言为重万金转。
特书会有河东柳，为记嘉名埒宋清。
挽俞景梁
洪咨夔（宋代）

亿计桥门士，输君第一筹。
文为天下样，行与古人谋。
磨铁素心在，注金苍鬓休。
梅边清绝梦，谁更酒扶头。
句
掌禹锡（宋代）

风定落花深一寸，日高啼鸟度千声。
次韵陆承之寒夜有怀 其一
陈深（宋代）

客心惊岁暮，不奈送愁频。茅屋夜来雪，梅花江上春。

驱车断行旅，闭户有高人。奚待扁舟兴，风期暗与亲。
东归夜宿新阳留别赵使君良弼时良弼起自服舍送予至此
林大春（明代）

三年泣血卧樵苏，今日之行为别吾。庐墓早曾闻汉代，乘车始觉过成都。

春城寒食孤灯夜，午岭薰风万里途。试问当时黄郭会，不知曾到此间无。
和刘公舒见示生日诗
韦骧（宋代）

衰迟何幸枉佳章，远引吾宗及汉唐。户挂桑蓬当日喜，毫挥珠汉此时光。

欣临爱景披辞藻，怯向清飙动鬓霜。松柏由来交茂悦，愿回善颂岁寒芳。
句
李师中（宋代）

对面好峰横翠幕，绕城垂柳拂清涟。
翟忠惠
岳珂（宋代）

态跌宕而奇伟，姿高明而通诡。此书得于其里，兹可想见其人矣。
赠韩思彦
贺遂亮（唐代）

意气百年内，平生一寸心。欲交天下士，未面已虚襟。

君子重名天，直道冠衣簪。风云行可托，怀抱自然深。

落霞静霜景，坠叶下风林。若上南登岸，希访北山岑。
谪居零陵
范纯仁（宋代）

过尽潇湘景，冥行固不分。乌羊飧可饫，白酒饮能醺。

自息登临兴，因无出入勤。灵妃曾鼓瑟，信有尚堪闻。
元日登九山
潘牥（宋代）

不到鳌峰久，重来感物华。
松应添岁寿，梅尚隔年花。
清磬闻朝斗，丹炉借瀹茶。
城人记节气，此日正喧哗。
挽王惠肃公
苏葵（明代）

忆昔儿童日，曾闻君实名。乾坤开泰运，山岳降神灵。

史重皋陶德，天垂傅说星。怀贤不可见，太息向苍冥。
辟山寄朱约山
文天祥（宋代）

一笠一簑三钓矶，归来不费买山赀。
洞天福地深数里，石壁湍流清四时。
樵牧旧蹊今可马，鬼神天巧不容诗。
先生曾有空同约，那里江山未是奇。
子夜吴歌九解赠李顺德于鳞六解·其六
宗臣（明代）

闻君有瑶琴，来自昆仑域。
虽未听其声，时时白云色。
闻张侍御升大理卿复升都御史
薛瑄（明代）

闻道张公子，频年被宠光。一清廷尉法，再肃柏台霜。

绝足风云阔，高门岁月长。所期崇令德，汗简看垂芳。
渡钱塘江
徐照（宋代）

怒潮出海门，巨浪贴天白。
阿香击鼓喧，地轴忽崩坼。
大令虬与龙，讋畏改窟宅。
千艘未敢前，长年面忧色。
水程八十里，动有千里隔。
飞橹更无常，身世难可测。
缚缆庙山脚，炊烟岸连碧。
天无砲车云，风响稍自激。
低回兀小篷，滉漾任所适。
青瑶沐金蟾，四向山绝迹。
仰面观斗柄，意可晓南北。
吴桥淮楚棹，尽为声利役。
天公悯我忧，江水平如席。
何年变平陆，险危免经历。
遥遥星火红，知近人家侧。
惊喜愧老妈，梦远鼻吹息。
送徐枫冈廷尉考绩之京
湛若水（明代）

冠盖何煌煌？江东送飞黄。青青枫树林，倏尔染丹霜。

●明照君心，瞻望綵云深。廷尉天下平，吾以啸且吟。
述怀五十三首 其四十
周是修（明代）

孤凤日空谷，群龙已满朝。济济论大道，何君不舜尧。

九衢凌禁籞，万井寂春宵。旗旌隐阊阖，钟鼓转招摇。

鸡鸣长乐曙，珂佩响云霄。披诚谒明主，天鉴亦非遥。

愿言光圣化，亘古听箾韶。